[pic] | EUROOPAN YHTEISÖJEN KOMISSIO |

Bryssel 13.7.2005

SEK(2005) 951 lopullinen

KOMISSION TIEDONANTO NEUVOSTOLLE

toimista, jotka Unkari on toteuttanut 8. maaliskuuta 2005 perustamissopimuksen 104 artiklan 7 kohdan mukaisesti annetun neuvoston suosituksen perusteella liiallista alijäämää koskevassa menettelyssä

KOMISSION TIEDONANTO NEUVOSTOLLE

toimista, jotka Unkari on toteuttanut 8. maaliskuuta 2005 perustamissopimuksen 104 artiklan 7 kohdan mukaisesti annetun neuvoston suosituksen perusteella liiallista alijäämää koskevassa menettelyssä

1. TAUSTA

Unkarin liityttyä 1. toukokuuta 2004 yhteisöön komissio aloitti kevään 2004 talousennusteiden ja niiden lähtökohtana käytettyjen, Unkarin maaliskuussa 2004 toimittamien tietojen perusteella liiallista alijäämää koskevan menettelyn, koska Unkarin alijäämä oli ollut vuonna 2003 yli 3 prosenttia suhteessa BKT:hen. Neuvosto päätti 5. heinäkuuta 2004 komission suosituksesta, että Unkarilla oli liiallinen julkisen talouden alijäämä, ja antoi samalla perustamissopimuksen 104 artiklan 7 kohdan mukaisen suosituksen tilanteen korjaamiseksi. Neuvoston suosituksen mukaan Unkarin viranomaisten olisi toteutettava keskipitkän aikavälin toimia supistaakseen alijäämän realistisesti ja kestävästi alle 3 prosenttiin suhteessa BKT:hen vuoteen 2008 mennessä seuraamalla toukokuun 2004 lähentymisohjelmasta 5. heinäkuuta 2004 annetussa neuvoston lausunnossa määriteltyä alijäämän supistamisuraa. Neuvosto suositti erityisesti, että Unkarin viranomaiset toteuttavat 5. marraskuuta 2004 mennessä vuoden 2005 alijäämätavoitteen saavuttamiseksi suunnittelemansa tehokkaat toimet.

Neuvosto päätti 18. tammikuuta 2005 perustamissopimuksen 104 artiklan 8 kohdan nojalla, että Unkari ei ollut toteuttanut neuvoston suosituksen mukaisia tehokkaita toimia ja että oli odotettavissa, että vuoden 2005 alijäämätavoitteesta jäätäisiin selvästi. Unkari on jäsenvaltio, jota koskee poikkeus, mikä merkitsee, että vaikka sillä on velvollisuus välttää liiallisia alijäämiä, se jää perustamissopimuksen 104 artiklan 9 ja 11 kohdan soveltamisalan ulkopuolelle. Tämä tarkoittaa, että sille voidaan antaa lisäsuosituksia liiallista alijäämää koskevassa menettelyssä vain 104 artiklan 7 kohdan mukaisesti.

Neuvosto antoi 8. maaliskuuta 2005 Unkarille uuden suosituksen 104 artiklan 7 kohdan mukaisesti.[1] Neuvosto suositti, että Unkarin viranomaisten olisi toteutettava keskipitkällä aikavälillä toimenpiteitä supistaakseen maan julkisen talouden alijäämän vuoteen 2008 mennessä alle 3 prosenttiin suhteessa BKT:hen realistisella ja kestävällä tavalla.[2] Tämän vuoksi suositettiin, että viranomaisten olisi toteutettava 8. heinäkuuta 2005 mennessä ylimääräisiä, mielellään rakenteellisia toimenpiteitä alijäämän supistamiseksi vuodelle 2005 asetetun tavoitteen mukaisesti 3,6 prosenttiin suhteessa BKT:hen.[3] Neuvosto suositti erityisesti, että hätäapuvarauksena käytettävän toimenpidepaketin osuutta vuoden 2005 talousarviossa voitaisiin kasvattaa huomattavasti, sen käytön olisi oltava mahdollisimman rajoitettua ja käytön ehdoksi olisi asetettava selkeiden todisteiden esittäminen vuoden 2005 alijäämätavoitteen saavuttamisesta. Neuvosto suositti lisäksi, että Unkarin viranomaiset asettaisivat mahdollisten veronalennusten täytäntöönpanon ja ajoittamisen ehdoksi joulukuussa 2004 komissiolle toimitetussa tarkistetussa lähentymisohjelmassa esitettyjen alijäämätavoitteiden saavuttamisen. Lisäksi neuvosto kehotti Unkarin viranomaisia jatkamaan julkishallinnon sekä terveydenhoito- ja koulutusjärjestelmien suunniteltuja uudistuksia julkisen talouden pitkän aikavälin kestävyyden parantamiseksi sekä tekemään parhaansa nopeuttaakseen julkisen talouden sopeutusta.

2. VIIMEAIKAINEN KEHITYS JA UNKARIN VIRANOMAISTEN TOTEUTTAMAT TOIMET ALIJÄÄMÄTILANTEEN KORJAAMISEKSI

Pian sen jälkeen, kun neuvosto oli antanut uudet 104 artiklan 7 kohdan mukaiset suositukset, Unkarin viranomaiset toteuttivat ensimmäiset korjaavat lisätoimenpiteet . Unkarin hallitus ilmoitti 12. maaliskuuta 2005 hätäapuvarauksena käytettävän toimenpidepaketin osuuden kasvattamisesta 0,5 prosenttiyksiköstä (joka oli jo sisällytetty vuoden 2005 talousarvioon siltä varalta, että vuodelle 2005 asetettu alijäämätavoite jäisi saavuttamatta) 0,8 prosenttiyksikköön suhteessa BKT:hen. Toimenpidepakettiin sisältyi tasapuolisia leikkauksia joihinkin keskeisiin menoeriin. Viranomaisten mukaan valtio saisi lisätuloja muun muassa aiemmin myönnettyjen matkapuhelintoimilupien laajentamisesta. Kyseiset lisätulot olisivat viranomaisten ilmoituksen mukaan 0,1 prosenttiyksikköä suhteessa BKT:hen. Nämä uudet toimenpiteet otettiin osittain huomioon komission yksiköiden kevään 2005 talousennusteessa, jossa alijäämän ennustettiin nousevan 3,9 prosenttiin suhteessa BKT:hen vuonna 2005, kun virallinen tavoite oli 3,6 prosenttia suhteessa BKT:hen. Kyseisen ennusteen lähtökohtana käytetty BKT:n kasvuennuste vuodelle 2005 oli 3,9 prosenttia. Lisäksi ennuste perustui vuoden 2005 talousarviossa ja joulukuussa 2004 julkaistussa tarkistetussa lähentymisohjelmassa annettuihin tietoihin, joiden mukaan korkorasitus vähenisi ½ prosenttiyksikköä ja julkiset investoinnit 1½ prosenttiyksikköä suhteessa BKT:hen ja yksityisen ja julkisen sektorin kumppanuushankkeita pyrittäisiin hyödyntämään aiempaa enemmän. Ennusteessa viitattiin myös mahdollisiin lisäpoikkeamiin pääasiassa alv:sta ja sosiaaliturvamaksuista kertyvien tulojen ja toimintamenojen aloilla.

Talouden toimeliaisuuden on viime kuukausina havaittu hidastuneen jonkin verran, ja BKT:n ennustettu kasvu vaikuttaa sen vuoksi tällä hetkellä melko optimistiselta. Viranomaisten mukaan tällä pitäisi kuitenkin olla vain vähäinen vaikutus julkiseen talouteen näköpiirissä olevien lisätulojen ansiosta. Inflaation hidastuminen ennakoitua nopeammassa aikataulussa on johtanut reaalipalkkojen nousuun, mikä on lisännyt kulutusta ja sen myötä myös välillisiä verotuloja. Tämä puolestaan kompensoi odotettua pienempää yritysverotulojen kertymää. Lisäksi viranomaiset myönsivät toukokuussa saatujen uusien julkista taloutta koskevien tietojen perusteella, että monet vuoden 2005 talousarvion tulo- ja menoennusteista olivat aivan liian optimistisia. Tämän vuoksi näytti todennäköiseltä, että alijäämä poikkeaisi kaiken kaikkiaan 1½ prosenttiyksikköä suhteessa BKT:hen tavoitteeksi asetetusta 3,6 prosentista suhteessa BKT:hen (taulukko 1)[4].

Taulukko 1: Odotettavissa olevat tulojen alitukset ja menojen ylitykset vuoden 2005 talousarviossa |

Odotettavissa olevat tulojen alitukset | Prosenttiyksikköä suhteessa BKT:hen | Odotettavissa olevat menojen ylitykset | Prosenttiyksikköä suhteessa BKT:hen |

Arvonlisävero | -0,4 | Eläkemaksut | +0,1 |

Tulovero | -0,1 | Lääkekorvaukset | +0,2 |

Sosiaaliturvamaksut | -0,15 | Valtion talousarvion toimintamenojen ylitykset | +0,55 |

Valmistevero | -0,15 |

Tulojen alitukset yhteensä | -0,8 | Menojen ylitykset yhteensä | 0,85 |

Lähde: Unkarin viranomaiset, komission laatima arviointi. |

Tämän näköpiirissä olleen poikkeaman kompensoimiseksi Unkarin hallitus ilmoitti kesäkuussa 2005 toisesta kompensoivasta toimenpidepaketista . Havaittu poikkeama, joka oli hieman yli 1½ prosenttiyksikköä suhteessa BKT:hen, kompensoitaisiin hallituksen mukaan vastaavansuuruisilla korjaavilla toimenpiteillä, joihin myös maaliskuussa ilmoitetut toimenpiteet sisältyivät (ks. taulukko 2).

Taulukko 2: Havaittujen poikkeamien kompensoimiseksi suunnitellut korjaavat toimenpiteet |

Tulopuoli | Prosenttiyksikköä suhteessa BKT:hen | Menopuoli | Prosenttiyksikköä suhteessa BKT:hen |

Umpeutuneiden matkapuhelintoimilupien voimassaolon jatkamisesta saatujen tulojen käyttö alijäämän supistamiseen | 0,1 | Hätäapuvarausrahastoon siirrettyjen 0,6 prosenttiyksikön varojen käytön lopullinen jäädyttäminen | 0,6 |

Uhkapeliveron korotus, joka tuli voimaan 1. syyskuuta 2005 | 0,015 | Siirrettyjen määrärahojen käytön tiukentaminen | 0,25 |

Sosiaaliturvaveropohjan laajennus, joka tuli voimaan 1. lokakuuta 2005 | 0,02 |

Tupakkatuotteisiin kohdistuvan rajavalvonnan tehostaminen | 0,04 |

Kolmansista maista peräisin olevaan tuontiin sovellettavan alv-menetelmän muuttaminen | 0,025 |

Kertaluonteiset lisätulot valtion omaisuuden myynnistä sekä yksityisen ja julkisen sektorin kumppanuushankkeiden lisääntyneestä käytöstä | 0,6 |

Yhteensä | 0,8 | Yhteensä | 0,85 |

Lähde: Unkarin viranomaiset, komission arviointi. |

Toimenpiteillä on yleisellä tasolla myönteinen vaikutus vuoden 2005 julkisen talouden alijäämään. Toimenpiteet mahdollistanevat myös sen, että Unkari saavuttaa alijäämätavoitteensa, joka on 3,6 prosenttia suhteessa BKT:hen. Vaikka on huomattava, että tämä mukautus perustuu suurelta osin kertaluonteisiin toimenpiteisiin, on myönnettävä, että osalla toimenpiteistä on todennäköisesti myönteinen vaikutus julkiseen talouteen myös vuonna 2006. Näitä ovat uhkapeliveron korottaminen ja sosiaaliturvaveropohjan laajentaminen sekä myös hätäapuvarauksena käytettävään rahastoon siirrettyjen varojen (0,6 prosenttia suhteessa BKT:hen) käytön pysyvä jäädyttäminen, sillä hallitus on sitoutunut ottamaan nämä alennetut tasot vuoden 2006 talousarvion perustaksi.

Rakenneuudistuksen viemiseksi eteenpäin hallitus jätti lisäksi äskettäin parlamentille kattavaa, nk. sadan askeleen ohjelmaa koskevia ehdotuksia. Ohjelma on tarkoitus käynnistää pääosin vuonna 2006. Ohjelman ensimmäisen osan kohdealoja ovat pääasiassa työmarkkinat ja terveydenhoito. Tarkoituksena on nostaa sosiaaliturvamaksuja, sisällyttää suuri osa työelämän ulkopuolella olevista tai laittomista työntekijöistä aktiivisten työvoimamarkkinoiden piiriin ja parantaa terveydenhuoltojärjestelmän laatua. Ohjelman toinen osa sen sijaan muodostuu mittavasta keskipitkän aikavälin verouudistuksesta, jonka myötä verotulot alenevat merkittävästi vuonna 2006 ja sitä seuraavina vuosina. Tulojen ennustetaan alenevan noin 1 prosenttiyksikköä suhteessa BKT:hen jo pelkästään vuonna 2006. Hallitus suunnittelee näiden tulonmenetysten kompensoimista vielä tarkemmin määrittelemättömillä menoleikkauksilla. Tämä on sitäkin tärkeämpää, kun otetaan huomioon, että hallituksen on kompensoitava myös tulonmenetykset (noin 1 prosentti suhteessa BKT:hen), jotka johtuvat vuonna 2005 toteutettujen kertaluonteisten toimenpiteiden voimassaolon päättymisestä, ja yhteisrahoitusvaatimusten kattamiseksi laaditut lisäinvestointisuunnitelmat, jotka edellyttävät samoin korjaavia toimenpiteitä. Vuoden 2006 talousarvioon olisi sisällytettävä kaikki toimenpiteet, jotka ovat tarpeen, jotta Unkari saavuttaa kyseisen vuoden alijäämätavoitteensa, joka on 2,9 prosenttia suhteessa BKT:hen

3. ARVIOINTI

Saatavilla olevien tietojen ja edellä mainittujen, maalis- ja kesäkuussa tehtyihin päätöksiin perustuvien, osittain pysyvien korjaustoimenpiteiden perusteella ja ottaen huomioon, että Unkarin hallitus on sitoutunut tiukasti toteuttamaan tarvittaessa lisätoimenpiteitä kuluvan vuoden aikana, näyttää olevan mahdollisuuksien rajoissa, että Unkari saavuttaa vuoden 2005 alijäämätavoitteensa, joka on 3,6 prosenttia suhteessa BKT:hen. Vaikuttaa myös siltä, että Unkarin hallitus on toteuttanut 8. maaliskuuta 2005 annetun neuvoston suosituksen mukaiset tehokkaat toimenpiteet vuoden 2005 alijäämätavoitteen saavuttamiseksi 8. heinäkuuta 2005 mennessä. Komissio katsoo näin ollen, ettei liiallista alijäämää koskevassa menettelyssä tarvita tässä vaiheessa lisätoimenpiteitä.

Unkarin julkisen talouden rahoitusasema pysyy kuitenkin epävakaana. Vuoden 2005 liiallisen alijäämän tilanteen korjaaminen edellyttää kaikkien suunniteltujen toimenpiteiden tehokasta toteutusta. Myös lisätoimenpiteet, joihin hallitus on sitoutunut, on pantava tehokkaasti täytäntöön siltä varalta, että loppuvuodesta ilmenee lisää menojen ylityksiä. Koska lisäksi tulot alenevat vuonna 2006 vuonna 2005 toteutettujen kertaluonteisten toimenpiteiden voimassaolon päättymisen ja suunniteltujen veronalennusten vuoksi ja koska investointimenojen odotetaan kasvavan, alijäämän supistaminen tavoitteeksi asetettuun 2,9 prosenttiin suhteessa BKT:hen vuonna 2006 edellyttää laajoja mukautuksia ja määrätietoisia toimia, kuten menojen hillitseminen kyseisen vuoden talousarviossa. Jos myöhemmässä vaiheessa ilmenee, ettei suunniteltuja korjaustoimenpiteitä ole toteutettu, komission on suositeltava neuvostolle julkisen talouden valvonnan lisäämistä sekä perustamissopimuksen ja vakaus- ja kasvusopimuksen määräysten mukaisten, tarpeellisiksi katsottavien toimenpiteiden toteuttamista.

Annex

Comparison of key macroeconomic and budgetary projections

2004 | 2005 | 2006 | 2007 | 2008 |

Real GDP (% change) | CP Dec. 2004 | 3.9 | 4.0 | 4.2 | 4.3 | 4.6 |

COM | 4.0 | 3.9 | 3.8 | n.a. | n.a. |

HICP inflation (%) | CP Dec. 2004 | 6.8 | 4.5 | 4.0 | 3.5 | 3.0 |

COM | 6.8 | 3.8 | 3.6 | n.a. | n.a. |

General government balance (% of GDP) | CP Dec. 2004 corrected1 | -4.4 | -3.6 | -2.9 | -2.2 | -1.6 |

not corrected2 | -5.3 | -4.7 | -4.1 | -3.4 | -2.8 |

COM | -4.5 | -3.9 | -4.1 | n.a. | n.a. |

Primary balance (% of GDP) | CP Dec. 2004 corrected1 | 0.4 | 0.0 | 0.2 | 0.6 | 1.0 |

not corrected2 | -1.1 | -0.9 | -0.7 | -0.3 | 0.1 |

COM | -0.0 | -1.1 | -0.7 | n.a. | n.a. |

Government gross debt (% of GDP) | CP Dec. 2004 corrected1 | 56.7 | 55.5 | 53.0 | 50.6 | 48.3 |

not corrected2 | 59.9 | 58.6 | 56.8 | 54.9 | 53.2 |

COM | 57.8 | 58.9 | 57.9 | n.a. | n.a. |

Note: 1 The Hungarian authorities decided to use the transitional period granted by Eurostat to classify the second pillar pension funds inside the government sector. Compared to the May 2004 programme, this lowers the yearly figures for the government deficit by 0.9-1.2 percentage point between 2004 and 2008. The transitional period ends with the March 2007 notification. ² These figures are not adjusted, i.e. they include the burden of the pension reform. They are presented for the sake of comparison with the previous programme and with the Commission services autumn 2004 forecast, and given that the 2007 and 2008 target will not benefit from this re-classification of the second pillar pension funds. Sources: Convergence programme (CP); Commission services Spring 2005 economic forecasts (COM); Commission services calculations. |

[1] Ks. http://register.consilium.eu.int/pdf/en/05/st07/st07145.en05.pdf.

[2] Se viittasi kyseisessä suosituksessa alijäämän supistamisuraan, joka on määritelty neuvoston 8. maaliskuuta 2005 antamassa lausunnossa Unkarin joulukuussa 2004 toimittamasta tarkistetusta lähentymisohjelmasta. Tarkistetussa lähentymisohjelmassa julkisen talouden alijäämälle esitetään seuraavat vuositavoitteet: 4,4 prosenttia vuonna 2004, 3,6 prosenttia vuonna 2005, 2,9 prosenttia vuonna 2006, 2,2 prosenttia vuonna 2007 ja 1,6 prosenttia vuonna 2008. Nämä luvut vastaavat i) Eurostatin 23. syyskuuta 2004 tekemää päätöstä, jonka mukaan maaliskuussa 2007 tehtävään julkista taloutta koskevaan ilmoitukseen päättyvällä siirtymäkaudella toisen pilarin eläkerahastot voidaan luokitella osaksi julkista taloutta; Unkarin viranomaiset ovat käyttäneet hyväkseen kyseistä mahdollisuutta; ii) maaliskuun 2005 ilmoituksessa annettua eläkeuudistusmenoja kuvaavia lukuja, joihin on tehty pieniä tarkistuksia. Eläkerahastotarkistuksen mukainen uusi tavoite on 0,6 prosenttiyksikköä suhteessa BKT:hen korkeampi kuin toukokuun lähentymisohjelmassa esitetty ja heinäkuussa 2004 annetuissa neuvoston suosituksissa mainittu alkuperäinen tavoite vuodelle 2005.

[3] Komission yksiköt arvioivat kyseisenä ajankohtana Unkarin alijäämän vuonna 2005 4,1 prosentiksi suhteessa BKT:hen.

[4] Vaikka kyseiset poikkeamat noudattelevat pääosin niitä, jotka otettiin huomioon komission yksiköiden kevään talousennusteessa, jossa oletettiin, että valtaosa hätäapuvarauksena käytettävästä rahastosta (0,8 prosenttia suhteessa BKT:hen) jäädytettäisiin pysyvästi, kokonaispoikkeama on silti komission ennustetta suurempi.